KIRJALLINEN KYSYMYS E-3616/01 esittäjä(t): Yasmine Boudjenah (GUE/NGL) komissiolle. Henkilötietojen käsittely.



Virallinen lehti nro 147 E , 20/06/2002 s. 0211 - 0212



KIRJALLINEN KYSYMYS E-3616/01 esittäjä(t): Yasmine Boudjenah (GUE/NGL) komissiolle (8. tammikuuta 2002) Aihe: Henkilötietojen käsittely Ranskan korkein hallinto-oikeus (Conseil d'État) on äskettäin antanut pankeille luvan käyttää kansalaisuutta lainan tai luoton saannin perusteena. Ranskan tietosuojaviranomainen (Commission nationale de l'informatique et des libertés CNIL) on tuominnut tällaisen luonteeltaan syrjivän päätöksen joulukuussa 1998. Tietosuojaviranomaisen päätöksessä todettiin, että kansalaisuudella ei saa olla mitään osuutta asiakasta koskevassa riskinarvioinnissa. Kyse on tapauksista, joissa käytetään kysymystyyppejä ranskalainen, yhteisön kansalainen, muu ja joissa kansalaisuutta koskeva tieto rekisteröidään erikseen henkilötietojen joukkoon. Ainoan asiaankuuluvan tiedon pitäisi olla se, kuinka kauan lainanhakija on asunut Ranskassa. Eikö komissio katso, että kyseinen Conseil d'État'n päätös, jolla on kumottu edellä mainittu CNIL:n suositus, rikkoo yhteisön lainsäädäntöä yksilöiden suojelusta henkilötietojen käsittelyssä? Mihin toimiin komissio aikoo ryhtyä tällaisen syrjinnän lopettamiseksi? Frederik Bolkesteinin komission puolesta antama vastaus (26. helmikuuta 2002) Arvoisa parlamentin jäsen tiedustelee komission kantaa kysymykseen, joka koskee Ranskan tietosuojaviranomaisen (Commission nationale de l'informatique et des libertés, CNIL) ja Ranskan rahoituslaitosten yhdistyksen (Association Française des Sociétés Financières) näkemyseroa kansallisuuden käyttämisestä tekijänä luottohakemusten automaattisessa riskinarvioinnissa (credit scoring). Komissio ei katso aiheelliseksi ottaa kantaa kansallisen lain soveltamiseen tässä nimenomaisessa tapauksessa. Yleissääntönä voidaan todeta, että EY:n perustamissopimuksen 12 artikla, jossa kielletään kaikki kansallisuuteen perustuva syrjintä, ei komission käsityksen mukaan sulje täysin pois kansallisuutta koskevien henkilötietojen käsittelyä lainasopimusta varten. Tietosuojan kannalta kansallisuus saattaa olla olennainen tekijä (samoin kuin monet muut tekijät), ja siitä syystä tämä tieto voi olla asianmukainen, olennainen eikä liian laaja yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY 6 artiklan 1 kohdan c alakohdan mukaisesti(1). Henkilön kansallisuus saattaa olla olennainen tieto esimerkiksi siinä mielessä, onko hänen mahdollista tehdä pätevää sopimusta tietyissä olosuhteissa, sekä siinä tapauksessa, että omaisuutta siirtyy avio-oikeuden nojalla tai perintönä. Näissä tietyissä olosuhteissa ulkomaisen lainsäädännön mahdollinen vaikutus on seikka, jota velkojien on pidettävä luotonannon lisäriskinä, ja kansallisuutta koskevan tiedon käsittely olisi siksi lainmukaista. Kun otetaan huomioon, kuinka harvoissa tapauksissa kansallisuutta koskevilla tiedoilla voi kuitenkaan olla merkitystä, komissio katsoo, että yritysten ja organisaatioiden on pyrittävä kaikin tavoin välttämään tätä koskevien henkilötietojen käsittelyä erityisesti siitä syystä, että luokittelu kansallisuuden mukaan saattaa kätkeä taakseen rotuun tai alkuperään perustuvan luokittelun, ja nämä puolestaan ovat erityisiä tietoryhmiä, joista direktiivissä on säädetty paljon tiukemmin. Lopuksi komissio haluaa muistuttaa, että direktiivin 95/46/EY 15 artiklassa ja 12 artiklan a kohdan kolmannessa luetelmakohdassa säädetään erityisistä suojatoimista, jotka koskevat ainoastaan automaattisen henkilötietojen käsittelyn perusteella tehtyjä päätöksiä. (1) EYVL L 281, 23.11.1995.